Worcester F 80 Distinctiones

22 Bellum[[1]](#footnote-1)

Bellum dupliciter accipitur. Nam dicitur homo constat ex duplici substantia corporali, videlicet, et spirituali. Secundum duplicem habet pugnam: corporalem per re temporali et spiritualem pro patria celesti. Et sicut anima nobilior est corpore, sic et victoria in pugna spirituali. Nam illa habet hono-

/fol. 218ra/

rem eternum, tremporalis hec honorem transitorium. Tres quippe naciones veniunt contra nos, mundus, caro, et diabolus. Contra quos oportet nos pugnare. Set multi dicunt se pugnare qui tamen ocio torpent, Num. 32[:6]: *Numquid fratres vestri ibunt ad pugnam et vos hic sedebitis?* Fratres nostri sunt sancti qui hic pugnauerunt, sic oportet nos, set regnum Dei vim patitur.

¶ Debet ergo pugnator tria habere, scilicet, audaciam in aggrediendo ne terreatur, astuciam in prosequendo ne seducatur, constanciam in consumando vt victor efficiantur. Set ad bellandum, pugnandum, certandum, preliandum quatuor mouere debent: Instans periculum, bonum consorcium, grande negocium, bonum stipendium.

¶ De primo, pugnant adversus nos multi et astuti mundus, caro, et demonia. Nam mundi cupiditas allicit ad diuicias sub pretextu vniendi. Carnis voluptas impellit ad delicias sub pretextu recreandi. Diaboli malignitas suggerit pompas sub pretextu promouendi.

¶ Set ista per omnia periculum generant quia in diuiciis augetur cupiditas, sicut ignis in lignis et periclitatur caritas in deliciis. Augetur voluptas sicut sitis hydropici in potu, et sic periclitatur castitas. In prelacionibus augetur elacio, sicut tempestas ex vento et periclitatur humilitas.

¶ Secundo, debet nos mouere bonum consorcium quia habemus Deum et angelos et sanctos homines in auxilium, [1] Macc. 9[:11]: *Fundibalarii preibat exercitum, et primi certaminis omnes potentes.*

¶ Tercio, monere nos debet grande negocium quia certaminis pro anima et hereditate nostra, Eccli. 4[:33]: *Agonizare pro anima tua, usque ad mortem,* etc.quod est contra eos qui pro nichilo certant, Eccli. 11[:9]: pro *ea re que te non molestat, ne* certaueris.

¶ Quarto mouere debet bonum stipendium, [1] Tim. 6[:12]: *Certa bonum certamen [fidei], apprehende vitam eternam in qua vocatus est.*

¶ Item fiduciam in bellando solet prestare generis nobilitas. Cum igitur homo sit creatus ad similitudinem Dei turpe est

/fol. 218rb/

illi deuinci a vili demone. Secundo superandi facilitas, non sola voluntate possimus superare. Tercio armorum securitas que est per penitentiam. Quarto diuina familiaritas, Exod. 15[:3]: *Dominus quasi vir pugnator, Omnipotens*.

1. Lambeth has the chapter beginning *Pugnemus aduersus naciones has que venerunt disperdere nos, et sancta nostra* [1] Macc. 3[:58]. [↑](#footnote-ref-1)